b'\n_START_ARTICLE_\nDinastia XXII d\'Egipte\n_START_SECTION_\nHist\xc3\xb2ria\n_START_PARAGRAPH_\n\xc3\x89s una dinastia d\'origen libi que va dominar l\'Antic Egipte, coet\xc3\xa0nia de les XXIII, XXIV i XXV. S\'estableix amb libis de la tribu meixweix, ja assentats al delta, quan, amb la caiguda de Psusennes II, Sheshonq I pren el poder i es fa proclamar fara\xc3\xb3._NEWLINE_Els reis d\'aquesta dinastia es posaran sota la protecci\xc3\xb3 de d\xc3\xa9u Amon (perceptible en les seves titulatures, amb nombrosos Mery-Amon , "estimat d\'Am\xc3\xb3n") i delegaran part dels seus poders als Summes sacerdots d\'Amon de Tebes. Tamb\xc3\xa9 rendeixen mem\xc3\xb2ria al glori\xc3\xb3s passat representat per Rams\xc3\xa8s II, i nombrosos reis portaran el seu nom de coronaci\xc3\xb3, Usermaatra "poderosa \xc3\xa9s la just\xc3\xadcia (Maat) de Ra", comen\xc3\xa7ant per Sheshonq I._NEWLINE_Aquests libis mai perdran completament els seus costums: instauren una mena de feus a tot el Delta del Nil per als membres de la fam\xc3\xadlia reial. El Baix Egipte es fragmenta aix\xc3\xad fins que un personatge de la fam\xc3\xadlia funda una dinastia coet\xc3\xa0nia, la dinastia XXIII._NEWLINE_Una altra tribu l\xc3\xadbia, els Libu\xc5\xa1i , s\'assenta en la franja occidental del Delta a mitjans de la dinastia, amb Sheshonq III. Probablement \xc3\xa9s l\'origen de la dinastia XXIV. De vegades es qualifica aquesta dinastia de bubastita (de la ciutat de Bubastis), per\xc3\xb2 tot i que era l\'urbs del fundador d\'aquesta dinastia, i tot i que tenia el gran temple de Bastet, sembla que el palau reial s\'ubic\xc3\xa0 sempre a Tanis, lloc on es van trobar les tombes dels reis d\'aquesta dinastia._NEWLINE_Durant aquest per\xc3\xadode, la capital administrativa roman a Memfis. Els temples, que s\'havien lucrat amb les donacions reials de l\'Imperi Nou, es van convertir en el vincle indispensable de tot Egipte, des del declivi del poder reial al final de la dinastia XX. Van assumir, a trav\xc3\xa9s de les modificacions institucionals, la funci\xc3\xb3 de garants de l\'ordre c\xc3\xb2smic vinculat a la tradicional percepci\xc3\xb3 del m\xc3\xb3n egipci._NEWLINE_En aquesta \xc3\xa8poca es van desenvolupar nous aspectes de la teologia, com el culte de d\xc3\xa9us nens, destinats a permetre la renovaci\xc3\xb3 dels grans cicles de l\'univers egipci. Al seu torn, apareixen com a mitjancers per excel\xc2\xb7l\xc3\xa8ncia entre homes i d\xc3\xa9us, en l\'esfera d\'influ\xc3\xa8ncia del desenvolupament de la devoci\xc3\xb3 personal. La considerable ascensi\xc3\xb3 del culte als animals consagrats s\'inscriu entre aquestes evolucions, aix\xc3\xad com la pr\xc3\xa0ctica oficial de l\'oracle i la seva difusi\xc3\xb3 en l\'esfera privada._NEWLINE_Els libis es van assegurar el suport del clergat, en respectant el poder reial escrupolosament les obligacions religioses tradicionals: restableixen una pol\xc3\xadtica d\'erecci\xc3\xb3 de monuments a favor dels temples, especialment a Bubastis, per\xc3\xb2 tamb\xc3\xa9 en els grans santuaris de Karnak, Heli\xc3\xb2polis, Hermontis, Abidos i Tanis, que segueix sent la capital del nord._NEWLINE_L\'art del per\xc3\xadode assenyala la voluntat dels sobirans d\'emular les monumentals dimensions rams\xc3\xa8ssides, tant en arquitectura com en escultura. Es desenvolupa un art del bronze de gran qualitat, com l\'Est\xc3\xa0tua de la Divina Adoratriu Karomama.\n_START_SECTION_\nLa dinastia XXII en els antics textos\n_START_PARAGRAPH_\nManeth\xc3\xb3 va escriure, segons Sext Juli Afric\xc3\xa0 en versi\xc3\xb3 del monjo Jordi Sincel\xc2\xb7le, que la dinastia XXII va consistir en nou reis de Bubastis: Sesonkhis  que va regnar 21 anys, Osorkon, que va regnar 15 anys, tres reis que van regnar 25 anys,  Takelotis que va regnar 13 anys i altres tres reis que van regnar 42 anys. En total, 120 anys._NEWLINE_Eusebi de Cesarea comenta que la dinastia XXII estigu\xc3\xa9 formada per tres reis de Bubastis: Sesonkhosis, que va regnar 21 anys, Osorkon , que va regnar 15 anys i  Takelotis , que va regnar 13 anys. En total, 49 anys._NEWLINE_Les dinasties XXI, XXII, XXIII, XXIV i XXV configuren el Tercer Per\xc3\xadode Intermedi d\'Egipte.'